CELEX: 62018TN0561
Language: el
Date: 2018-09-20 00:00:00
Title: Υπόθεση T-561/18: Προσφυγή της 20ής Σεπτεμβρίου 2018 — ITD και Danske Fragtmænd κατά Επιτροπής

26.11.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 427/90
            
         
      Προσφυγή της 20ής Σεπτεμβρίου 2018 — ITD και Danske Fragtmænd κατά Επιτροπής
      (Υπόθεση T-561/18)
      (2018/C 427/119)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσες: ITD, Brancheorganisation for den danske vejgodstransport A/S (Padborg, Δανία) και Danske Fragtmænd A/S (Åbyhøj, Δανία) (εκπρόσωπος: L. Sandberg-Mørch, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να ακυρώσει την απόφαση της Επιτροπής C(2018) 3169 τελικό της 28ης Μαΐου 2018 που αφορά την κρατική ενίσχυση SA.47707 (2018/N) — Κρατικές αποζημιώσεις που χορηγήθηκαν στην PostNord για την παροχή καθολικής ταχυδρομικής υπηρεσίας — Δανία (1),
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους, οι προσφεύγουσες προβάλλουν έναν λόγο ακυρώσεως με τον οποίο υποστηρίζουν ότι η Επιτροπή παρέλειψε να κινήσει την επίσημη διαδικασία εξετάσεως που προβλέπεται στο άρθρο 108, παράγραφος 2, ΣΛΕΕ, παρά τις σοβαρές δυσχέρειες που ανέκυψαν όσον αφορά την εκτίμηση των επίμαχων μέτρων. Ο λόγος αυτός στηρίζεται σε δύο επιχειρήματα σχετικά με τη διάρκεια και τις συνθήκες της διαδικασίας προκαταρκτικής εξετάσεως, καθώς και με το περιεχόμενο της προσβαλλομένης αποφάσεως.
      
                  —
               
               
                  Όσον αφορά το περιεχόμενο της προσβαλλομένης αποφάσεως οι προσφεύγουσες υποστηρίζουν ειδικότερα ότι, (i) η αποζημίωση για την υποχρέωση παροχής καθολικής υπηρεσίας δεν είναι συμβιβάσιμη με την εσωτερική αγορά, (ii) οι κρατικές εγγυήσεις δεν συνιστούν υφιστάμενη κρατική ενίσχυση, (iii) η απαλλαγή από τον ΦΠΑ πρέπει να καταλογιστεί στο κράτος, (iv) η εσφαλμένη κατανομή του κόστους συνεπάγεται μεταφορά κρατικών πόρων και πρέπει να καταλογιστεί στο κράτος και, τέλος, (v) η εισφορά κεφαλαίου της 23ης Φεβρουαρίου 2017 πρέπει να καταλογιστεί στο κράτος και παρέχει οικονομικό πλεονέκτημα στην Post Danmark.
               
            
         (1)  ΕΕ 2018, C 360, σ. 3.